EVROPSKA KOMISIJA Bruselj, 30.6.2016 COM(2016) 435 final POROČILO KOMISIJE SVETU IN EVROPSKEMU PARLAMENTU Povzetek letnih poročil o izvajanju za operativne programe, ki jih je Sklad za evropsko pomoč najbolj ogroženim sofinanciral v letu 2014



Povzetek letnih poročil o izvajanju za operativne programe, ki jih je Sklad za evropsko pomoč najbolj ogroženim sofinanciral v letu 2014 I. Uvod Sklad za evropsko pomoč najbolj ogroženim (v nadaljnjem besedilu FEAD) je bil ustanovljen z Uredbo (EU) št. 223/2014 s ciljem prispevati k blažitvi najhujših oblik revščine v EU, kot so brezdomstvo, revščina otrok in pomanjkanje hrane. V skladu z določbami te uredbe je FEAD mogoče uporabiti za podporo najbolj prikrajšanih skupin v družbi, in sicer z zagotavljanjem hrane in osnovnega potrošniškega blaga, kot so oblačila, obutev in toaletne potrebščine, ali z organizacijo dejavnosti socialnega vključevanja. FEAD se lahko uporabi tudi za financiranje zbiranja in razdeljevanja donacij hrane kot ukrep za zmanjševanje količin odpadne hrane. Skupni razpoložljivi znesek sredstev FEAD znaša 3 813 milijonov EUR v tekočih cenah, dodelitve vsem državam članicam pa so določene v Prilogi III k Uredbi (EU) št. 223/2014. FEAD se v programskem obdobju 2014–2020 izvaja v vseh državah članicah EU. Izvaja se prek operativnih programov, ki jih odobri Komisija. Države članice se lahko odločijo, kako najbolje uporabiti sredstva tako, da izberejo razvoj operativnega programa za hrano in/ali osnovno materialno pomoč (OP I) in/ali operativnega programa socialnega vključevanja najbolj ogroženih oseb (OP II). Države članice imajo tudi svobodo pri določanju ciljnih skupin, posebnih vrst podpore in geografske pokritosti svojih programov. Tako kot je socialno vključevanje najbolj ogroženih osrednjega pomena za OP II, je tudi bistveni del OP I. Zagotavljanje materialne pomoči je treba dopolniti s spremljevalnimi ukrepi za spodbujanje socialne vključenosti končnih prejemnikov (npr. njihova napotitev k ustreznim službam, podajanje smernic o uravnoteženi prehrani ter svetovanje o upravljanju proračuna). OP I se zato odziva na osnovne materialne potrebe najbolj prikrajšanih in jim pomaga, da naredijo korak v smeri ponovne vključitve v družbo. Države članice za izvajanje programov FEAD sodelujejo s partnerskimi organizacijami. Te organizacije, ki so lahko javni organi ali neprofitne organizacije, zagotavljajo materialno pomoč (OP I) ali vzpostavljajo in izvajajo ukrepe za socialno vključevanje (OP II), kot je opisano v programih. To sodelovanje pomeni, da Sklad podpira tudi gradnjo zmogljivosti v partnerskih organizacijah na področju socialne politike. Ureditve spremljanja za Sklad določajo, da morajo države članice Komisiji poslati poročilo o izvajanju svojih programov vsako leto do 30. junija naslednjega koledarskega leta. Komisija oceni poročila o izvajanju in po potrebi prosi zadevne države članice, da uvedejo spremembe. Poleg tega mora Komisija Evropskemu parlamentu in Svetu pravočasno predstaviti povzetek poročil, ki jih predložijo države članice. Ta povzetek odraža informacije, vsebovane v poročilih o izvajanju za leto 2014 v obliki, v kateri jih je odobrila Komisija. Daje splošen pregled razvoja v zvezi s FEAD na ravni EU in vsebuje informacije, ki so jih zagotovile države članice, pri tem pa upošteva strukturo poročil. Navedene vrednosti za skupne kazalnike so na voljo v Prilogi. II. Splošni razvoj Uredba o FEAD je bila objavljena marca 2014. Pogajanja med državami članicami in Komisijo o vsebini programov so potekala skoraj vse leto. Za datum začetka upravičenosti je bil določen 1. december 2013, dejavnosti pa so zato potekale tudi že pred sprejetjem nekaterih operativnih programov. Večina operativnih programov je bila Komisiji predložena v začetku septembra 2014. Skupno je bilo do konca leta sprejetih 25 programov, preostali trije (DE, SE, UK) pa so bili potrjeni na začetku leta 2015. Ob sprejetju vsakega programa je Komisija zadevni državi članici v obliki predhodnega financiranja plačala 11 % proračuna njenega programa. To je olajšalo zagotavljanje nujne pomoči najbolj ogroženim osebam. Rezultat načrtovanja programov je pokazal, da je 24 držav članic izbralo uvedbo OP I, medtem ko so se štiri odločile za OP II. Posebne oblike pomoči, ki so jo države članice sklenile priskrbeti, so naslednje: Vrsta OP Oblika pomoči Države članice OP I Hrana BG, EE, ES, FR, MT, PL, SI, FI, UK (9) OP I Osnovna materialna pomoč AT. CY (2) OP I Hrana in osnovna materialna pomoč BE, CZ, EL, HR, IE, IT, LV, LT, LU, HU, PT, RO, SK (13) OP II Dejavnosti socialnega vključevanja DE, DK, NL, SE (4) III. Stopnja izvajanja operativnih programov Glede na zgoraj predstavljeno je večina držav članic v svojih poročilih navedla, da je bilo leto 2014 namenjeno pripravi njihovih programov, posvetovanjem z zadevnimi stranmi in pogajanjem s Komisijo. Proces priprave izvajanja programa je vključeval tudi imenovanje organov, pristojnih za programe (organov upravljanja in organov za potrjevanje). Poleg tega so nekatere države članice začele pripravljati svoje informacijske sisteme in opravile prve razprave z zainteresiranimi stranmi o naravi pomoči, ki jo bo priskrbelo financiranje FEAD.

Ker so odhodki v okviru FEAD upravičeni od 1. decembra 2013, so poročila, ki jih je pripravilo več držav članic, ki so se odločila za OP I, pokazala, da se je izvajanje programov skupaj s pripravljalnimi deli začelo v letu 2014. Pri skupnih kazalnikih vložka, učinka in rezultatov so se tako pokazale pozitivne vrednosti. Skupno je 13 držav članic (BE, CY, ES, FR, IT, LT, LU, LV, NL, PL, PT, RO in SI) odhodke namenilo dejavnostim. Ob koncu leta 2014 je skupni znesek odhodkov, namenjenih dejavnostim, znašal 330,7 milijona EUR. Osem držav članic (BE, ES, FR, LT, RO, PL, PT in SI) je v letu 2014 že začelo zagotavljati pomoč. Skupni znesek v višini 95,9 milijona EUR je bil izplačan v petih državah članicah (BE, ES, FR, LT, RO) za dejavnosti v zvezi z zagotavljanjem hrane. Pomoč je bila v letu 2014 prav tako kupljena v IT, vendar se je njeno razdeljevanje začelo šele leta 2015. Zgodnji datum za upravičenost odhodkov in visoka raven predhodnega financiranja iz uredbe o FEAD sta navedenim osmim državam članicam omogočila, da so zelo hitro dosegle rezultate. Prejšnje izkušnje držav članic pri programu za razdeljevanje hrane najbolj ogroženim osebam, ki se je izvajal do leta 2013, so ravno tako prispevale k zgodnjemu začetku programov. V letu 2014 je navedenih osem držav članic skupno razdelilo 228 707 ton hrane, pri čemer RO, FR in ES predstavljajo 42,3 %, 28,8 % oziroma 21,3 % razdeljene količine. Kazalniki učinka kažejo, da je bil izbor razdeljenih proizvodov v državah članicah različen: medtem ko so se nekatere osredotočile na majhno število skupin proizvodov, so druge izbrale širši nabor živil. FR je bila edina država članica, ki je razdeljevala proizvode iz vseh sedmih kategorij, zajetih v skupne kazalnike FEAD. Vseh osem držav članic je hrano razdeljevalo v obliki paketov, medtem ko sta dve (BE, ES) priskrbeli tudi obroke za končne prejemnike. Primeri vsebine paketa s hrano: BE: pol posneto mleko, losos v pločevinkah, fileti skuše v paradižnikovi omaki, goveje meso, makaroni, krompirjevi kosmiči, olupljeni paradižniki, grah, korenje, gobe, sadna solata v lahkem sirupu, arašidovo olje, marmelada, kosmiči za zajtrk, vanilijev puding v prahu ES: hrana za odrasle – 2 kg riža, 2 kg leče, 2 litra mleka, 1 kg testenin, 800 g piškotov v zavoju, 780 g zelenega fižola v pločevinki, 500 g konzerviranih ocvrtih paradižnikov v pločevinki; otroška hrana – 4 pločevinke nadaljevalnega mleka za dojenčke (800 g), živila za dojenčke v kozarcih (8 paketov po 250 g) RO: 3 kg moke, 3 kg koruzne moke, testenine, 2 litra olja, 2 kg sladkorja, 12 kosov konzerviranega mesa V večini držav članic je nakup pomoči organiziran centralno, pomoč pa nato dostavijo in razdelijo partnerske organizacije. Ker mora biti nakup opravljen po pravilih o javnem naročanju, bo sposobnost nacionalnih organov za hitro in učinkovito organizacijo postopkov javnih naročil bistvenega pomena za zagotavljanje rednega razdeljevanja podpore. Ocenjuje se, da je imelo v letu 2014 korist od pomoči FEAD skupno 10 964 726 oseb, od tega 5 612 926 žensk. Približno četrtina prejemnikov (3 092 695 oseb) naj bi bilo otrok, starih 15 let ali manj, in 1 220 615 oseb, starih 65 let ali več. Med prejemniki je bilo po ocenah okrog 621 979 invalidov, 719 708 migrantov, ljudi tujega rodu (vključno z begunci) ter manjšin, in 69 451 brezdomcev. Število ljudi, ki jih je leta 2014 podpiral FEAD, že znatno presega prvotne napovedi. Glede na oceno učinka za predlog uredbe o FEAD bi Sklad lahko podprl med 1,96 milijona in 2,13 milijona ljudi na leto. Treba je opomniti, da v skladu z zahtevami iz Delegirane Uredbe Komisije (EU) št. 1255/2014 navedene vrednosti za skupne kazalnike o številu ljudi, ki prejemajo podporo iz FEAD, temeljijo na ocenah, ki so jih predložile partnerske organizacije. Države članice poročajo, da so poleg razdeljevanja hrane poskrbele za različne spremljevalne ukrepe. Ti so vključevali: ─svetovanje o pripravi in shranjevanju hrane, nasvete za osebno higieno (LT), ─napotitev na ustrezne socialne službe (BE in FR), ─individualno svetovanje in delavnice o razpoložljivih programih za končne prejemnike, o zdravem načinu življenja in obvladovanju stresa (SI), ─psihološko in terapevtsko pomoč, kuharske delavnice, izobraževanje o prehrani, boju proti odpadni hrani in upravljanju družinskih financ (PL). Spremljevalni ukrepi so sestavni del izvajanja OP I in zato Komisija pričakuje, da bodo vse države članice v svojih poročilih za leto 2015 predložile podrobne informacije o sprejetih ukrepih. Poročila, predložena s strani držav članic, ki so se odločile za OP II, kažejo, da je bilo izvajanje v letu 2014 omejeno. To je tudi posledica razmeroma poznega sprejetja programov v SE in DE (šele v letu 2015). IV. Horizontalna načela Koordinacija z ESS ter drugimi ustreznimi politikami EU